Solidariteit kondig nuwe leierstruktuur aanFlip Buys Flip Buys, die huidige uitvoerende hoof van Solidariteit, word nou ook die voorsitter van die Solidariteit Beweging. Agtien verskillende instellings vorm deel van die Solidariteit Beweging. Dit sluit die vakbond Solidariteit, AfriForum, Solidariteit Helpende Hand, Akademia, die FAK, Sol-Tech, die Solidariteit Beleggingsmaatskappy en Solidariteit Finansiële Dienste in. Dirk Hermann word die nuwe bestuurshoof van Solidariteit. Hy kry die verantwoordelikheid om Solidariteit in sy nuwe fase in te lei. Dit sluit onder andere in die versterking van Solidariteit se kollektiewe kant, die verbetering van individuele diens, die bekendstelling van ŉ nuwe elektroniese vakbondplatform, Solidariteit se regstellendeaksiestrategie asook die uitbreiding van Solidariteit se opleidingsplanne. Gideon du Plessis is steeds die hoofsekretaris van Solidariteit en is verantwoordelik vir alle arbeidsverhoudinge en kollektiewe bedingingskwessies. Volgens Flip Buys is die doel van die nuwe struktuur om die Solidariteit Beweging te versterk en om die vakbond Solidariteit te vestig as ŉ leier ten opsigte van die nuwe eise wat die inligtingsera aan vakbonde stel. Volgens Hermann gaan een van die groot strategiese skuiwe van Solidariteit wees om miljoene rande in opleiding te belê. “Ons glo dat in die kennisekonomie vakbonde hul lede moet help om kennis te besit. Dit is die beste manier om te verseker dat hulle en hul kinders goeie werk het.”